V. Veteška, podpredseda NR SR: (2003-11-11):
K. Fajnor, poslanec: Ďakujem pekne, pán podpredseda. Vážení páni ministri, vážené kolegyne, kolegovia, dovoľte mi, aby som nadviazal na svojich predrečníkov, hlavne na kolegu Karola Ondriaša. Chcel by som začať trošinku z iného pohľadu, i keď už Karol to spomenul. Podľa Britských listov keď sa skončí tzv. doprivatizácia a strategickí investori sa začnú správať ako majitelia, tak sa nám stane presne to, čo sa stalo so Slovnaftom. Mimochodom, neviem, či ste zaregistrovali, podal som trestné oznámenie na neznámeho páchateľa, pretože pri privatizácii Slovnaftu sa stratilo 5,4 mld. Sk. Dnes je Slovnaft doprivatizovaný. A čo nám hrozí? Obrovské zisky plynú mimo Slovenska, mimo štátneho rozpočtu a my budeme musieť solidárne podržať 3 000 ľudí, ktorí budú musieť odísť s viac ako 11 000-členného kolektívu zamestnancov. To znamená to veľmi jednoducho, je to taký zaujímavý socializmo-kapitalizmus, kde príjmy boli sprivatizované a náklady, môžem povedať, zoštátnené alebo zovšeobecnené. Tzv. privatizáciou Slovnaftu bol zachránený MOL ako tzv. veľký strategický partner, určite si pamätáte, ako to bolo, ktorý kúpou Slovnaftu získal, avšak Slovenská republika aj občania stratili na kvalite života a životnej úrovni. Dovoľte, aby som sem vsunul jednu poznámku. Pri surfovaní na internete sa človek dozvie aj také veci, že jeden z potenciálnych strategických investorov na kúpu Slovenských elektrární British Energy je podnik, ktorý dostal štátnu dotáciu, je pred krachom. A dokonca vláda Veľkej Británie pripravila legislatívu, kde konečným riešením na záchranu podniku a záchranu obyvateľov pred blackoutom, tak ako sme to videli v severnej časti Spojených štátov a na juhu Kanady, tu chcem poďakovať pánovi Mikušovi, že nám sprostredkoval odborníkov, ktorí nám vysvetlili túto problematiku veľmi jasne, a celého problému tohto podniku môže byť už len zoštátnenie tohto podniku British Energy. Opäť to má byť podnik, ktorý sa naje a zachráni sa na tom, čo sa tu 40 rokov budovalo? Dnes rozbiehame tzv. privatizáciu Slovenských elektrární. V médiách sa objavujú bombastické vyjadrenia, že za 49 % elektrární ako celku môžeme dostať viac ako 12 mld. korún. Avšak, keď si uvedomíme, že účtovná hodnota tu po oddelení distribučných závodov alebo podnikov predstavuje 47 mld. a trhová hodnota tohto podniku predstavuje 60 mld., tak sa pýtam, kde je rozdiel v týchto peniazoch. Rozdiel medzi účtovnou hodnotou, ktorá je 47 mld., a proklamovanými viac ako 12 mld. predstavuje 23,5 mld., mínus 13 mld. je to 10 mld. Ale nebavme sa o účtovnej hodnote, o ktorej ste povedali, že je to nie trhová metóda, ktorá odhaduje reálnu silu podniku na trhu a jeho cenu. Budem vychádzať zo sumy 60 mld., ktorú vypočítali nezávislí odborníci v roku 2000. Je to stanovisko ministerstva hospodárstva. A rozdiel medzi 49 %  trhovej ceny a tou cenou, ktorú proklamovali médiá, je 16 mld.. Pýtam sa, kam pôjde týchto 16 mld. a ako bude s nimi naložené. Všetci dobre vieme, že už 14 rokov tu priam zúri trhový mechanizmus a že musíme vychádzať z trhovej ceny. Neviem, či by nebolo zadobre požiadať okamžite ministra vnútra, aby okamžite začal konať vo veci stíhania neznámeho páchateľa, vo veci poškodenia ekonomiky Slovenskej republiky a hlavne jej občanov. Vážené kolegyne, kolegovia, som veľmi rád, že pán minister a podpredseda vlády Rusko uznal, že štát môže byť dobrým vlastníkom. História nám to potvrdzuje. Áno, štát je dobrým vlastníkom, keď má rozumnú vládu, ktorá robí politiku v prospech rozvoja štátu a hlavne v prospech rozvoja a zvyšovania životnej úrovne väčšiny obyvateľov, predkladaný návrh zákona hovorí o doprivatizácii strategických podnikov. Vezmime si však príklad Slovenských telekomunikácií. Už, žiaľ, majoritný vlastník Deutsche Telekom, budem sa pýtať, možno tu bude opäť trestné oznámenie, prečo už je majoritný vlastník, ktorý je vlastnený majoritným podielom štátu, myslím tým Nemeckom, nesplnil zmluvy pri podpise tzv. privatizácie, i keď si myslím, že treba presne povedať, že išlo o zoštátnenie majetku Slovenskej republiky v prospech iného štátu, konkrétne Nemecka. Zo strany tzv. strategického investora bol záväzok, že preinvestuje viac ako 1 mld. eur v Slovenskej republike mimo zdrojov zo zisku. Toto sa doteraz nestalo. Vážené kolegyne, kolegovia, vráťme sa k doterajšiemu strategickému investorovi, ktorým je Yukos, ktorý privatizoval, lepšie povedané dnes, zoštátňoval 49 % akcií Transpetrolu. To znamená, že dnes Transpetrol vlastnia dva štáty, 51 % Slovenská republika a 49 % Ruská federácia. Vráťme sa k Slovenskému plynárenskému priemyslu. Slovenský plynárenský priemysel bol v zásade zoštátnený v prospech nemeckého, ruského a francúzskeho štátu. Čiže teória, že štát je zlý vlastník, ak by dnes platila, to znamená, že musíme vyhnať všetkých zástupcov tohto podniku v predstavenstve a dozorných radách týchto podnikov. Preto mi dovoľte, aby som nielen dokázal, že Komunistická strana Slovenska je stranou, ktorá dokáže nielen konštruktívne myslieť, ale vie aj oceniť svojich politických protivníkov, aby som trikrát vyjadril svojím spôsobom určitú úctu k odbornému názoru pánovi ministrovi Ruskovi. Po prvé, ďakujem mu za to a vyjadrujem úctu, že sa rozhodol dostavať tretí a štvrtý blok Jadrových elektrární Mochovce a že to verejne v Slovenskom rozhlase povedal. Po druhé, ďakujem mu za to, že sa rozhodol nedoprivatizovať, resp. nezoštátniť Slovenský plynárenský podnik v prospech iných štátov. Dovoľte, aby som povedal jednu poznámku k Slovenskému plynárenskému priemyslu. Keď som si otvoril internet a hľadal som, aké budú dividendy z jednotlivých podnikov, kde má štát účasť, veľmi zaujímavá informácia bola tá, že mi internet povedal, že očakávané dividendy Slovenského plynárenského priemyslu sú tajné. Prečo sú tajné? Prosím, aby pán minister hospodárstva nám na to odpovedal. Neviem ja, prečo sú tajné. Po tretie, ďakujem mu za to, že sa rozhodol nezoštátniť Transpetrol v prospech Ruskej federácie, lebo už aj tak, ako som povedal, je dvakrát štátny. Vážené kolegyne, kolegovia, je mnoho príkladov, na ktorých môžeme argumentovať nevýhodnosť privatizácie tak, ako to uviedol kolega Karol Ondriaš. Preto mi dovoľte, aby som aj po štvrtýkrát v budúcnosti mal možnosť poďakovať možno pánovi ministrovi Ruskovi, možno poslaneckému klubu ANO a možno všetkým, ktorí to myslia veľmi dobre so Slovenskom, s tým, že nepodporia tento zákon. Preto mi dovoľte, aby som predložil pozmeňujúci návrh podľa § 29 ods. 1 Národnej rady č. 350/1996 Z. z. o rokovacom poriadku Národnej rady v znení neskorších predpisov. Podávam pozmeňujúci návrh k vládnemu návrhu zákona, ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov a ktorým sa mení a dopĺňa zákon č. 173/1993 Z. z. o niektorých náhradách v súvislosti s prevodom majetku štátu na iné osoby (tlač 378). Navrhujem to isté, čo predložil pán kolega Fico, nepokračovať v rokovaní o tomto návrhu zákona. Odôvodnenie ste dostali. Veľmi pekne vám ďakujem za pozornosť. Ďakujem. (Potlesk.)